CELEX: E2021J0002
Language: hu
Date: 2021-12-14 00:00:00
Title: A Bíróság ítélete (2021. december 14.) az E-2/21. számú, Norep AS kontra Haugen Gruppen AS ügyben (Önálló vállalkozóként működő kereskedelmi ügynökök – 86/653/EGK irányelv – Az 1. cikk (2) bekezdése – A „kereskedelmi ügynök” meghatározása – A megbízó nevében áruk eladására vagy vételére vonatkozó tárgyalások folytatása) 2022/C 153/08

2022.4.7.   
            
            
               HU
            
            
               Az Európai Unió Hivatalos Lapja
            
            
               C 153/14
            
         
      A BÍRÓSÁG ÍTÉLETE
      (2021. december 14.)
      az E-2/21. számú,
      Norep AS kontra Haugen Gruppen AS ügyben
      
         
            (Önálló vállalkozóként működő kereskedelmi ügynökök – 86/653/EGK irányelv – Az 1. cikk (2) bekezdése – A „kereskedelmi ügynök” meghatározása – A megbízó nevében áruk eladására vagy vételére vonatkozó tárgyalások folytatása)
         
      
      (2022/C 153/08)
      Az E-2/21. számú, Norep AS kontra Haugen Gruppen AS ügyben – a Norvég Legfelsőbb Bíróság (Norges Høyesterett) által az EFTA-államok közötti, Felügyeleti Hatóság és Bíróság létrehozásáról szóló megállapodás 34. cikke alapján, a tagállamok önálló vállalkozóként működő kereskedelmi ügynökökre vonatkozó jogszabályainak összehangolásáról szóló, 1986. december 18-i 86/653/EGK tanácsi irányelv értelmezésével kapcsolatos KÉRELEM tárgyában – a Páll Hreinsson elnökből (előadó bíró), Per Christiansen és Bernd Hammermann bírákból álló Bíróság 2021. december 14-én ítéletet hozott, melynek rendelkező része a következő:
      
                  1.
               
               
                  A tagállamok önálló vállalkozóként működő kereskedelmi ügynökökre vonatkozó jogszabályainak összehangolásáról szóló, 1986. december 18-i 86/653/EGK tanácsi irányelv 1. cikkének (2) bekezdése és különösen a „tárgyalásokat folytat” kifejezés úgy értelmezendő, hogy ennek nem feltétlenül képezi előfeltételét, hogy az ügynök közvetlenül részt vegyen a vevők megrendeléseinek a megbízóhoz való eljuttatásában, illetve ez nem zárja ki azt az esetet, amikor a vevők közvetlenül a megbízónak juttatják el megrendeléseiket.
               
            
                  2.
               
               
                  Az értékesítéssel kapcsolatos tevékenység a 86/653/EGK tanácsi irányelv 1. cikke (2) bekezdésének alkalmazásában tárgyalásnak minősül, amennyiben azt kifejezetten azzal a céllal folytatják, hogy a megbízó áruk eladására vagy vételére vonatkozó szerződések megkötését érje el, és az ügynök közvetítőként jár el a megbízó és annak ügyfelei között.